《襄阳为自古要地抚遗迹吊往事有怀七人焉因各赋诗一首 其五 李翰林》
明代·孙承恩

白也真天才，变化如神虬。生平耻龌龊，迈往隘九州。

词林昔供奉，天子宠渥优。一朝被谗搆，斥远金殿头。

高情与逸思，芥带弗少留。供奉非公荣，夜郎非公忧。

诗笔驱万象，醉眼轻王侯。晞发扶桑巅，濯足沧海流。

今古等一瞬，天地同一沤。以兹昔人言，谓公似庄周。

公去几阅世，公名重千秋。谁云公则亡，神爽八极游。

蓬壶隔弱水，浩荡不可求。缅怀旧行踪，使我心悠悠。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。